**ELŐTERJESZTÉS**

**Körmend város Önkormányzata Képviselő-testülete 2015. november 26-i ülésére**

**Tárgy:** szociális ellátásokról szóló rendelet módosítása

Tisztelt Képviselő-testület!

Törvényi kötelezettségének eleget téve a Képviselő-testület 2015. év elején új rendeletet alkotott a szociális ellátások terén.

A rendelet alkotásakor már jeleztük, hogy szeretnénk az év során egy egyszeri felülvizsgálatot tartani, mert az új rendeleti szabályozásnak nem volt előzménye, gyakorlata, így csak a tapasztalatok alapján tudjuk megítélni azt, hogy mely területeken van szükség korrekcióra.

A jelzéseket az alábbiakban foglaljuk össze:

1. A lakhatási támogatás esetében nagy adminisztrációs terhet jelent a lakásfenntartás elismert havi költségeihez összesen 6 havi kiadás bemutatása úgy, hogy előző évről is össze kell gyűjteni a csekkeket, kiadásokat, így e téren azt kérjük, hogy a lakásfenntartás elismert havi költségét a kérelem beadását megelőző 3 hónap lakásfenntartási költségeinek átlaga alapján lehessen megállapítani. Mivel a támogatást kérők jövedelme sajnos nagyon alacsony, így ez a változtatás az ő helyzetükben nem hoz változást**.**
2. A lakhatási támogatást javasoljuk kiegészíteni azzal, hogy amennyiben a kérelmezőnek minden lakásfenntartási kiadása rendezett (azaz nincs hátraléka), de jogosult az ellátásra, akkor a részére megítélt támogatási összeget fel lehessen használni más, olyan kiadásra, amely a lakhatáshoz kapcsolódik, de amit most a rendelet nem említ meg, ugyanakkor amire igény lenne (tűzifa vásárlás pl.) Továbbra is természetbeni maradna ez a támogatás, de nagyobb mozgásteret adna a Bizottságnak és a támogatást kérőnek is.
3. A gyógyszertámogatás esetében kérés érkezett arra vonatkozóan, hogy e támogatási forma legyen pénzbeni. Nagyon kevesen (10 fő) veszik igénybe ezt a támogatást, mivel sokan részesülnek a Járási Hivatalon keresztül biztosított közgyógyellátásban, így úgy gondoljuk, hogy méltányolható ez a kérés.
4. A fűtési támogatást javasoljuk kiegészíteni azok részére is, akik fogyatékossági támogatásban vagy magasabb összegű családi pótlékban részesülnek, hiszen ezen ellátások mögött méltányolható élethelyzetek állnak. A fűtési támogatás esetében a fűtőanyagok körét javasoljuk a brikettel kiegészíteni.
5. A rendelet-tervezet 6. és 7.§-ában foglaltak csak pontosító jellegű módosítást tartalmaznak.

Összességében úgy gondoljuk, hogy elfogadást nyert az érintettek körében a bevezetett új szociális rendelet, mert azzal az előnnyel bír, hogy olyan formában adja az embereknek a támogatást, a segítséget, amire a leginkább szükségük van. Azzal, hogy számos költséget átvállal az Önkormányzat a rászorulóktól, az érintettek élethelyzete, biztonsága javul, hiszen nem kell kilakoltatástól, vagy áram, vagy gáz vagy más közmű kikapcsolásától tartaniuk. A szabályozórendszer arra törekszik, hogy a támogatás oda jusson el, ahova valóban kell, ezért családsegítőkkel együtt dolgozik a Bizottság, és különösen odafigyel a gyermekekre, hogy valóban elérjenek hozzájuk a részükre- de a szülőkön keresztül – nyújtott ellátások.

Kérem a Testületet, hogy a fenti korrekciót a rendeletben elvégezni szíveskedjék.

Körmend, 2015. november 10.

**Bebes István**

**polgármester**

**Körmend város Önkormányzata Képviselő-testülete …./2015. (…/…) önkormányzati rendelete az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet módosításáról**

Körmend város Önkormányzatának Képviselő-testülete az Alaptörvény 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvény 92.§ (1) bekezdésében kapott felhatalmazás alapján eljárva a következőket rendeli el:

**1**.§ Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet 14.§ (8) bekezdése helyébe az alábbi rendelkezés lép:

„(8) A gyógyszertámogatást az Önkormányzat pénzbeli ellátási formában nyújtja.”

**2.§** Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet 15.§ (4) bekezdése helyébe az alábbi rendelkezés lép:

„A lakásfenntartás elismert havi költségét a kérelem beadását közvetlenül megelőző három hónapban előállt, a (3) bekezdés szerinti költségek, díjak számtani átlaga alapján kell megállapítani.”

**3.§** Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet 16.§ -a kiegészül az alábbi (3) bekezdéssel:

„(3) A lakhatási támogatás felhasználható továbbá minden olyan beszerzésre, amely közvetlenül kapcsolódik a lakásfenntartáshoz. A lakhatási támogatás ebben az esetben is természetbeni ellátásként nyújtandó, mely ellátás kiutalásában Körmend város Gondnoksága szükség szerint részt vesz.”

**4.§** Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet 21.§ (1) a) pontja helyébe az alábbi rendelkezés lép:

/*Az Önkormányzat időszaki támogatást nyújt a téli hónapokban megnövekedett fűtési kiadások enyhítésére (továbbiakban* ***fűtési támogatás****) annak a körmendi lakcímmel rendelkező személynek, aki/*

1. „öregségi nyugdíjban, rokkantsági ellátásban, időskorúak járadékában, vakok személyi járadékában, fogyatékossági támogatásában, magasabb összegű családi pótlékban, egészségkárosodási járadékban, rehabilitációs ellátásban, rehabilitációs járadékban, rokkantsági járadékban részesül, és”

**5.§** Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet 21.§ (6) bekezdése helyébe az alábbi rendelkezés lép:

„(6) Amennyiben a fűtési támogatással érintett lakásban nincs gáz –vagy távhőszolgáltatás, abban az esetben a fűtési támogatás pénzbeli ellátásként kerül a jogosult részére kifizetésre azzal, hogy a jogosult ez esetben április 30-ig köteles számlamásolatokkal igazolni azt, hogy a fűtési támogatást fűtőanyag (fa, szén, brikett ) megvásárlására fordította. Ezen igazolás feltétele minden további fűtési támogatásra való jogosultság megállapításának.”

**6.§** Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet 25.§ (1) bekezdése helyébe az alábbi rendelkezés lép:

„(1) Az Szt. alapján Körmend város Önkormányzata a szociálisan rászorultak részére az alábbi személyes gondoskodást nyújtó alapszolgáltatásokat biztosítja:

* étkezés
* házi segítségnyújtás
* jelzőrendszeres házi segítségnyújtás,
* családsegítés, támogató szolgáltatás, nappali ellátások (idősek, fogyatékosok, szenvedélybetegek).”

**7.§** Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendeletében az Idősek Klubja szövegrész helyébe „Idősek Nappali Intézménye” szövegrész kerül.

**8.§** E rendelet 2015. december 1-én lép hatályba.

Körmend, 2015. november 26.

Bebes István sk. Dr. Stepics Anita sk.

polgármester jegyző

E rendelet a Körmendi Közös Önkormányzati Hivatal hirdetőtábláján kifüggesztésre, és ezáltal kihirdetésre került az alábbi napon: 2015……………………….

Dr. Stepics Anita jegyző